Andrey Livitski

Andrey Nikolayeviç Livitski (; ) — ukraynalı siyasətçi, diplomat, dövlət xadimi və hüquqşünas.

O, mühacirətdə olan Ukrayna Xalq Respublikasının prezidenti (1948-1954) və prezidentlik vəzifəsindən öncə UXR Müdirliyinin sədri olub.
 Həyatı 
Andrey Livitski 9 aprel 1879-cu ildə Leplyavoda (o vaxt Rusiya imperiyasının tərkibində) kazak ailəsində anadan olmuşdur. O, Kiyevdə Pavlo Halahana gimnaziyasını bitirmiş, daha sonra 1896-cı ildə Müqəddəs Vladimir Kiyev Universitetinin riyaziyyat və hüquq fakültələrində təhsil almışdır. 1897-1899-cu illərdə keçirilən etiraz aksiyalarında iştirak etdiyi üçün Kiyevdəki Lukyanivska həbsxanasında saxlanılıb.  1899-cu ildə tələbə tətilində iştirak etdiyi üçün polisin gizli nəzarəti altında universitetdən qovulmuş və Poltava qubernatorluğuna sürgün edilmişdir. 1903-cü ildə diplomunu aldıqdan sonra Lubnı dairə Məhkəməsində xidmət etmiş, sonra 1905-ci ildən Xarkov Məhkəmə Palatasının vəkili, 1913-1917-ci illərdə Poltava qubernatorluğunda Zolotonoşa uezdinin seçilmiş hakimi olmuşdur. Tələbəlik illərində təşkilatının Kiyevdəki bazalarından birinə rəhbərlik edərək Ukraynanın müstəqillik hərəkatında iştirak edib.

O, 1901-ci ildən İnqilabçı Ukrayna Partiyasının üzvü idi və partiyanın Lubnıdakı regional qərargahına rəhbərlik edirdi. O, 1906-cı il inqilabi fəaliyyətləri ilə əlaqədar olaraq yenidən həbs edilmiş və həbsdən qaçdıqdan sonra 1907-ci ildə yenidən həbs edilmişdir. Livitski 1917-ci ildən Mərkəzi Radanın və Kəndli İttifaqının (Ukrayna) üzvü olub. İkinci Getmanlıq dövründə (1918) Pavel Skoropadski hökumətində müxalifətçi Ukrayna Milli Birliyinin üzvü idi. Sonralar Ukrayna Xalq Respublikası Müdirliyi dövründə o, Ukraynanın ali idarəetmə orqanı olan Ukrayna Əmək Şurasının təsisçilərindən biri olub. Livitski həm də 1919-cu ildə Ukrayna Xalq Respublikasının Ədliyyə naziri və Milli Nazirlər Radasının müavini, 1919-cu ildə İsak Mazepa hökumətində Xarici İşlər Nazirliyinin rəhbəri vəzifələrində də çalışmışdır. 1920-ci il oktyabrın 14-dən noyabrın 18-dək Ukrayna Xalq Respublikasının Baş naziri vəzifəsində çalışıb.

Livitski 1919-cu ilin oktyabrından Varşavadakı Ukrayna nümayəndə heyətinin tərkibində idi və burada 1920-ci ildə imzalanmış Ukrayna-Polşa müqaviləsi üzərində işləyənlərdən biri olub. Ukraynanın müstəqillik uğrunda milli hərəkatının məğlubiyyətindən sonra o, mühacirətə getməyə məcbur olub. 1920-1948-ci illərdə mühacirətdə Ukrayna Xalq Respublikası (UXR) hökumətinin başçısı vəzifəsində çalışıb. Semyon Petlyuranın öldürülməsindən sonra o, Ukrayna Xalq Respublikası Müdirliyinin rəhbəri oldu və 1926-cı ildə sürgündə olan Ukrayna Xalq Respublikası Ordusunun Baş Atamanı vəzifəsini icra etdi.

O vaxtdan ölənə qədər Livitski Ukrayna Xalq Respublikası hökumətinin dövlət başçısı vəzifəsində çalışıb. Polşa polisinin daimi nəzarəti altında Varşavada yaşayıb. İkinci Dünya müharibəsi illərində Livitski 1945-ci ildə Ukrayna Milli Komitəsinə daxil olaraq almanlarla əməkdaşlıq edib. Müharibədən sonra o, siyasi fəaliyyətini gücləndirməyə və sürgündə olan UXR hökumətini yenidən təşkil etməyə çalışdı. İlk sessiya isə 16 iyul 1948-ci ildə Almaniyanın Auqsburq şəhərində açılmışdır. İsak Mazepa ilə əməkdaşlıq edərək 1948-ci ildə mühacirətdə Ukrayna Milli Radasını yaratdı və sürgündə olan Ukrayna Xalq Respublikasının Birinci prezidenti oldu.

O, 1954-cü il yanvarın 17-də Qərbi Almaniyanın Karlsrue şəhərində vəfat etmiş, daha sonra Münhendəki Valdfryedhof qəbiristanlığında dəfn edilmiş və daha sonra külləri ABŞ-nin Nyu-York şəhəri yaxınlığındakı Bound Brukdakı Ukrayna Memorial qəbiristanlığına köçürülmüşdür.

 Qalereya 

 İstinadlar 

Kateqoriya:Ukraynanın Polşadakı səfirləri
Kateqoriya:Ukraynanın Polşadakı səfirləri
Kateqoriya:Taras Şevçenko adına Kiyev Milli Universitetinin məzunları